การประกวดเพลงอินเตอร์วิชันปี 2025

การประกวดเพลงอินเตอร์วิชันปี 2025  หรือ อินเตอร์วิชัน 2025 เป็นการประกวดเพลงระดับนานาชาติซึ่งจะจัดขึ้นที่ไลฟ์อะรีนา มอสโก ประเทศรัสเซีย ในวันที่ 20 กันยายน การประกวดจะมีช่องหนึ่งรัสเซีย (ซีวันอาร์) เป็นเจ้าภาพ ประเทศที่เข้าร่วมจะเป็นประเทศสมาชิกบริกส์และเครือรัฐเอกราช และประเทศในลาตินอเมริกาและตะวันออกกลาง โดยจะคัดเลือกผลงานเพลงที่จะเข้าประกวดด้วยตนเอง แม้ว่าจะใช้ชื่อตาม "การประกวดเพลงอินเตอร์วิชัน" เดิมและได้มีการประกาศว่าการประกวดนี้เป็นการนำกลับมาจัดอีกครั้ง แต่ก็ไม่ได้มีความเกี่ยวข้องกับการประกวดเดิม
วลาดิมีร์ ปูติน ประธานาธิบดีรัสเซีย ได้ออกคำสั่งให้ดมิทรี เชอร์นิเชนโก นายกรัฐมนตรี ได้รับการแต่งตั้งให้เป็นประธานคณะกรรมการจัดงาน ในขณะที่กระทรวงการต่างประเทศจะเป็นผู้รับผิดชอบในการส่งเสริมการประกวด
ภูมิหลัง.
การประกวดเพลงอินเตอร์วิชันเดิมนั้นได้เปิดตัวครั้งแรกในช่วงทศวรรษ 1960 โดยองค์กรวิทยุกระจายเสียงและโทรทัศน์ระหว่างประเทศ (OIRT) เป็นทางเลือกแทนการประกวดเพลงยูโรวิชัน สำหรับกลุ่มตะวันออก แต่สุดท้ายก็ถูกยกเลิกในปี 1980 หลังจากผ่านไป 28 ปี ได้มีการประกวดเพลงที่ไม่เกี่ยวข้องกันด้วยชื่อเดียวกันในปี 2008
ภายหลังเกิดสงครามรัสเซีย–ยูเครน สหภาพการแพร่สัญญาณวิทยุและโทรทัศน์แห่งยุโรป (อีบียู) ได้ระงับสิทธิการเข้าร่วมการประกวดเพลงยูโรวิชันปี 2022 ของรัสเซียและเบลารุส เมื่อวันที่ 26 กุมภาพันธ์ สถานีโทรทัศน์รัสเซียที่เป็นสมาชิกอีบียู (อาร์ทีอาร์ ช่องหนึ่งรัสเซีย และอาร์ดีโอ) ได้ประกาศเจตนาที่จะลาออกจากสมาชิกหลังจากถูกตัดสิทธิ์จากการประกวด ต่อมาในวันที่ 1 มีนาคม อีบียูได้ระงับการเป็นสมาชิกของทั้งสามสถานี โดยต่อมาในวันที่ 26 พฤษภาคม ได้ประกาศจะระงับอย่างไม่มีกำหนด ส่งผลให้รัสเซียไม่สามารถเข้าร่วมกิจกรรมของอีบียูได้อีก
เมื่อวันที่ 3 กุมภาพันธ์ ค.ศ. 2025 วลาดิมีร์ ปูติน ประธานาธิบดีรัสเซีย ได้สั่งให้มีการจัดการประกวดเพลงอินเตอร์วิชันอีกครั้ง โดยมีเป้าหมายเพื่อพัฒนาความร่วมมือทางวัฒนธรรมและด้านมนุษยธรรมระหว่างประเทศ ลิเลีย กูเมโรวา วุฒิสมาชิกรัสเซีย กล่าวว่า การประกวดครั้งใหม่นี้มีวัตถุประสงค์เพื่อส่งเสริมดนตรีที่แท้จริงและปฏิเสธค่านิยมจอมปลอมที่แปลกแยกสำหรับคนทั่วไป ซึ่งหมายถึงการที่ยูโรวิชันได้รวมศิลปินอย่างคอนชิตา เวิสต์ แดร็กควีนจากออสเตรียผู้ชนะการประกวดเพลงยูโรวิชันปี 2014 ให้กับออสเตรีย ผู้เข้าแข่งขันควร "เน้นย้ำถึงความเคารพต่อค่านิยมสากล จิตวิญญาณ และครอบครัวแบบดั้งเดิม" เซียร์เกย์ ลัฟรอฟ รัฐมนตรีว่าการกระทรวงการต่างประเทศรัสเซีย แนะว่าอินเตอร์วิชันจะต้องปราศจากการบิดเบือนและการละเมิดธรรมชาติของมนุษย์ ดังที่เราได้เห็นในโอลิมปิกที่ปารีส
เมื่อวันที่ 26 พฤษภาคม ค.ศ. 2025 กระทรวงการต่างประเทศของยูเครนระบุว่า อินเตอร์วิชันเป็นเครื่องมือโฆษณาชวนเชื่อของรัสเซียที่ใช้เพื่อปกปิดนโยบายของรัฐบาลรัสเซีย กระทรวงฯ ได้สั่งการให้คณะผู้แทนทางการทูตต่างประเทศใช้มาตรการตอบโต้ทางการเมืองและการทูตต่อประเทศที่ประสงค์จะเข้าร่วมอินเตอร์วิชัน โดยมีเป้าหมายเพื่อโน้มน้าวให้ประเทศที่ยูเครนมีความสัมพันธ์อย่างน้อยเป็นกลาง และเลือกที่จะไม่เข้าร่วมกิจกรรมนี้
สถานที่จัดงาน.
เมื่อวันที่ 29 ตุลาคม ค.ศ. 2023 มีฮาอิล มีชุสติน นายกรัฐมนตรีรัสเซีย ได้ประกาศแผนการจัดการประกวดเพลงอินเตอร์วิชันในปี 2024 ที่เมืองเซนต์ปีเตอส์เบิร์ก อย่างไรก็ตาม ในวันที่ 21 มีนาคม 2024 ได้มีการเปลี่ยนสถานที่จัดงานเป็นมอสโก และมีการจัดสรรงบประมาณสำหรับการจัดการประกวด 600 ล้านรูเบิล ก่อนที่จะมีการประกาศเลื่อนการจัดการประกวดเป็นปี 2025 ในเดือนมิถุนายน
สถานที่จัดงานจะต้องสามารถรองรับผู้ชมได้อย่างน้อย 5,000 คน การประกวดจะจัดขึ้นที่ไลฟ์อะรีนาในชุมชนโนโวอิวานอฟสโกเย เขตโอดินต์โซโว แคว้นมอสโกของรัสเซีย ไลฟ์อะรีนาเป็นศูนย์รวมความบันเทิงอเนกประสงค์ที่มีความจุสูงสุด 11,000 คน โดยได้เปิดให้บริการในปี 2022
ประเทศที่เข้าร่วม.
รัฐบาลรัสเซียกำลังประสานงานการเข้าร่วมโดยตรงกับรัฐบาลต่างประเทศ ในงานแถลงข่าวเมื่อวันที่ 12 มิถุนายน ค.ศ. 2025 ได้มีการประกาศรายชื่อ 19 ประเทศที่ได้รับการยืนยันว่าจะเข้าร่วมการประกวด โดยมีประเทศมาดากัสการ์ที่ได้ยืนยันการเข้าร่วมเพิ่มเติมในวันที่ 25 กรกฎาคม เมื่อวันที่ 19 สิงหาคม ได้รับการยืนยันว่าอาเซอร์ไบจานและสหรัฐอาหรับเอมิเรตส์ได้ถอนตัวจากการแข่งขัน เมื่อวันที่ 20 สิงหาคม ได้รับการยืนยันว่าเอธิโอเปียและเคนยาจะเข้าร่วมการแข่งขันด้วย และเมื่อวันที่ 27 สิงหาคม ได้ยืนยันว่าบราซิลจะเข้าร่วมการประกวดพร้อมกับสหรัฐอาหรับเอมิเรตส์ที่ได้ถอนตัวไปก่อนหน้า อย่างไรก็ตาม เจ้าหน้าที่จากบางประเทศที่ผู้จัดงานระบุว่าเป็นผู้เข้าร่วมยังไม่ได้ยืนยันการเข้าร่วม
รูปแบบการดำเนินงาน.
การประกวดมีกำหนดใช้เวลามากกว่า 2 ชั่วโมง 30 นาที
อัตลักษณ์และสโลแกน.
เมื่อวันที่ 16 พฤษภาคม ค.ศ. 2025 ผู้จัดงานได้เปิดเผยตราสัญลักษณ์และคำขวัญของการประกสด โดยตราสัญลักษณ์นี้ได้รับแรงบันดาลใจจากรูปสี่เหลี่ยมขนมเปียกปูนตามคติซูพรีมาติสต์ การออกแบบอัตลักษณ์การประกวดคงความต่อเนื่องทางภาพจากการประกวดในช่วงปี 1965–1980 แต่ยังรวมเอาองค์ประกอบที่ทันสมัยเพื่อเน้นย้ำความเกี่ยวข้องของกิจกรรมด้วย การประกวดปีนี้มีสโลแกนคือ "ดนตรีในหัวใจของประเทศของคุณ"  ซึ่งแสดงถึงธรรมชาติของการรวมกันของเหตุการณ์ดังกล่าว เนื่องจากดนตรีมีความสามารถที่จะทำให้หัวใจนับล้านเต้นเป็นจังหวะพร้อมกัน
การลงคะแนน.
การตัดสินจะมาจากคณะกรรมการจากประเทศที่เข้าร่วม แต่ละประเทศจะส่งกรรมการหนึ่งคน ซึ่งจะเป็นบุคคลสำคัญทางวัฒนธรรมจากประเทศของตนที่ได้รับการยอมรับในฐานะมืออาชีพในอุตสาหกรรมดนตรี เช่น โปรดิวเซอร์ ศิลปินป๊อป นักแต่งเพลง นักดนตรี หรือครู
โปสการ์ด.
"โปสการ์ด" เป็นวิดีโอสั้นแนะนำศิลปินที่ฉายทางโทรทัศน์ระหว่างการเตรียมเวทีสำหรับการแสดงชุดต่อไป